
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	COMISIA PENTRU INDUSTRII ȘI SERVICII


București, 14 decembrie 2020

Biroului Permanent al Camerei Deputaților
Vă înaintăm, alăturat, RAPORTUL COMUN asupra proiectului de Lege pentru aprobarea Ordonanței de urgență a Guvernului nr.25/2019 privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative, cu care comisiile noastre au fost sesizate în fond, transmis cu adresa nr.PLx. 251/2019 din 3 iunie 2019, în vederea întocmirii raportului comun.
            În raport cu  obiectul şi conţinutul reglementării, proiectul de lege face parte din categoria legilor organice.
	PREŞEDINTE,

Nicușor HALICI


	
	PREŞEDINTE,

Sorin-Ioan BUMB






PARLAMENTUL ROMÂNIEI

CAMERA DEPUTAŢIL0R

	COMISIA JURIDICĂ,

DE DISCIPLINĂ ŞI IMUNITĂŢI
4c-13/477 din 4 iunie 2019
	
	COMISIA PENTRU INDUSTRII ȘI SERVICII
4c-3/209 din 4 iunie 2019


București, 14 decembrie 2020

                                                                  PLx. 251/2019

RAPORT COMUN 

asupra proiectului de Lege pentru aprobarea Ordonanței de urgență a Guvernului nr.25/2019 privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative

În conformitate cu prevederile art.94 și art.115 din Regulamentul Camerei Deputaţilor, republicat, Comisia juridică, de disciplină și imunități și Comisia pentru industrii și servicii au fost sesizate, spre dezbatere în fond, în procedură de urgență, cu proiectul de Lege pentru aprobarea Ordonanței de urgență a Guvernului nr.25/2019 privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative, transmis cu adresa nr. PLx. 251 din 3 iunie 2019, înregistrat la Comisia juridică, de disciplină și imunități sub nr. 4c-13/477 din 4 iunie 2019 și la Comisia pentru industrii și servicii sub nr. 4c-3/209 din 4 iunie 2019.

Senatul, în calitate de primă Cameră sesizată, a adoptat proiectul de lege în condițiile art.115 alin.(5) teza a III-a din Constituția României, republicată. 

Camera Deputaților este Cameră decizională, potrivit art. 75 din Constituția României, republicată și ale art. 91 alin. (9) pct. 1 din Regulamentul Camerei Deputaților. 

Consiliul Legislativ a transmis Parlamentului avizul favorabil, cu observații și propuneri, prin avizul cu nr. 175/12.03.2019.


Comisia pentru învățământ, știință și sport, Comisia pentru muncă și protecție socială și Comisia pentru politică economică, reformă și privatizare, cu avizele           nr. 4c-11/157 din 12 iunie 2019, nr.4c-9/404 din 25 iunie 2019, respectiv 4c-1/113 din 17 septembrie 2019, au avizat favorabil proiectul de lege.

Ordonanța de urgență suspusă dezbaterii are ca obiect de reglementare transpunerea unor prevederi din Directiva (UE) 2016/943 a Parlamentului European și a Consiliului din 8 iunie 2016 privind protecția know-how-ului și a informațiilor de afaceri nedivulgate (secrete comerciale) împotriva dobândirii, utilizării și divulgării ilegale, în vederea stabilirii la nivel național a cadrului normativ privind protecția secretelor comerciale, precum și a mecanismului reparator în cazul dobândirii, utilizării sau divulgării ilegale a acestora, și anume accesul la o instanță, măsuri provizorii și asigurătorii, posibilitatea obținerii de daune interese, precum și sancțiuni în cazul nerespectării prevederilor legale.  Totodată, din perspectiva armonizării actelor normative în materie, proiectul modifică corespunzător Legea nr.11/1991 privind combaterea concurenței neloiale, cu modificările și completările ulterioare, precum și Legea concurenței nr.21/1996, republicată, cu modificările și completările ulterioare.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru industrii şi servicii au examinat proiectul de lege în şedinţa online din 23 noiembrie 2020, iar membrii Comisiei juridice, de disciplină și imunități, în ședința desfășurată online în data de 14 decembrie 2020. Deputații celor două comisii au fost prezenți la dezbateri conform listei de prezență. La lucrările Comisiei pentru industrii și servicii a participat, în calitate de invitat, din partea Consiliului Concurenței, domnul Bogdan Chirițoiu – președinte.

În urma examinării proiectului de lege, a avizului Consiliului Legislativ  și a dezbaterilor, membrii celor două comisii sesizate în fond au hotărât, cu majoritate de voturi, să supună plenului Camerei Deputaților, spre dezbatere și adoptare, proiectul de Lege pentru aprobarea Ordonanței de urgență a Guvernului nr.25/2019 privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative cu amendamentele admise, prevăzute în anexa care face parte integrantă din prezentul raport.

Prin obiectul de reglementare și conținutul său, proiectul de lege face parte din categoria legilor organice.

În conformitate cu prevederile art.75 din Constituția României, republicată, și ale art.91 alin.(9) pct.2 din Regulamentul Camerei Deputaților, republicat, cu modificările și completările ulterioare, Camera decizională pentru acest proiect de lege este Camera Deputaților.
	Președinte,
	
	Președinte,

	Nicușor HALICI
	
	Sorin-Ioan BUMB


	Secretar,
	
	Secretar,

	Aida Cristina CĂRUCERU
	
	Dumitru GHERMAN



	Consilier parlamentar,
	
	Consilier parlamentar,

	Alina Grigorescu
	
	Isabela Patricia Robe


ANEXĂ PLx. 251/2019
A M E N D A M E N T E    A D M I S E

	Nr.

crt.
	Text OUG nr.25/2019
	Text adoptat de Senat
	Amendamente admise/Autor
	Motivația

	0
	2
	3
	4
	5

	1.
	
	Titlul Legii

LEGE 

pentru aprobarea Ordonanței de urgență a Guvernului nr.25/2019 privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative

	Nemodificat
	

	2.
	
	Articol unic. – Se aprobă Ordonanța de urgență a Guvernului nr.25 din 18 aprilie 2019 privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative, publicată în Monitorul Oficial al României, Partea I, nr.309 din 19 aprilie 2019.


	Articol unic. – Se aprobă Ordonanța de urgență a Guvernului nr.25 din 18 aprilie 2019 privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative, publicată în Monitorul Oficial al României, Partea I, nr.309 din 19 aprilie 2019, cu următoarele modificări și 
	Conform normelor de tehnică legislativă.


	0
	2
	3
	4
	5

	
	
	
	completări:

Comisia pentru industrii și servicii

Comisia juridică, de disciplină și imunități

	

	3. 
	Titlul Ordonanței
ORDONANȚĂ DE URGENȚĂ

privind protecția know-how-ului și a informațiilor de afaceri nedivulgate care constituie secrete comerciale împotriva dobândirii, utilizării și divulgării ilegale, precum și pentru modificarea și completarea unor acte normative

	
	Nemodificat
	

	4. 
	Articolul 1

Obiectul și domeniul de aplicare
(1) Prezenta ordonanță de urgență reglementează normele de protecție împotriva dobândirii, utilizării și divulgării ilegale a secretelor comerciale.
(2) Prezenta ordonanță de urgență nu aduce atingere:
a) exercitării dreptului la libertatea de exprimare și de informare, astfel cum este prevăzut în Carta drepturilor fundamentale a Uniunii Europene, denumită în continuare Carta, inclusiv respectarea libertății și pluralismului mijloacelor de informare în masă;
b) aplicării normelor naționale sau ale Uniunii Europene care le impun deținătorilor de secrete comerciale să divulge informații, inclusiv secrete comerciale, din rațiuni de interes public, publicului ori autorităților administrative sau judiciare în vederea exercitării atribuțiilor autorităților respective;
c) aplicării normelor naționale sau ale Uniunii Europene care impun sau permit instituțiilor și organelor Uniunii Europene sau autorităților publice naționale să divulge informațiile furnizate de societăți pe care respectivele instituții, organe sau autorități le dețin în temeiul obligațiilor și prerogativelor stabilite de dreptul intern sau al Uniunii Europene și în conformitate cu acestea;
d) autonomiei partenerilor sociali și dreptului acestora de a încheia acorduri colective, în conformitate cu dreptul Uniunii Europene și legislația și practicile naționale.
(3) Prezenta ordonanță de urgență nu constituie temei pentru limitarea mobilității angajaților. În special, în legătură cu exercitarea acestei mobilități, prezenta ordonanță de urgență nu oferă niciun temei pentru:
a) limitarea utilizării de către angajați a informațiilor care nu constituie secret comercial, astfel cum este definit la art.2 lit.a);
b) limitarea utilizării de către angajați a experienței și a competențelor dobândite în mod onest ca urmare a desfășurării normale a activității lor profesionale;
c) impunerea oricărei restricții suplimentare angajaților în cadrul contractelor lor de muncă, altele decât restricțiile impuse în conformitate cu dreptul Uniunii Europene sau cel intern.


	
	Nemodificat
	

	5. 
	Articolul 2

Definiții
În sensul prezentei ordonanțe de urgență, expresiile de mai jos au următoarele semnificații:
a) secret comercial - definit conform art.11 lit.d) din Legea nr.11/1991 privind combaterea concurenței neloiale, cu modificările și completările ulterioare, denumită în continuare Legea nr.11/1991;
b) deținătorul secretului comercial - definit potrivit art.11 lit.e) din Legea nr.11/1991;
c) autorul încălcării - orice persoană fizică sau juridică care a dobândit, a utilizat sau a divulgat în mod ilegal un secret comercial;
d) mărfuri care contravin normelor - mărfurile a căror concepere, caracteristici, funcționare, proces de producție sau comercializare beneficiază în mod semnificativ de secrete comerciale dobândite, utilizate sau divulgate în mod ilegal.

	
	Nemodificat
	

	6. 
	Articolul 3

Dobândirea, utilizarea și divulgarea legală de secrete comerciale
(1) Dobândirea unui secret comercial este considerată legală în cazul în care secretul comercial este obținut prin oricare dintre următoarele mijloace:
a) descoperirea sau crearea independentă;
b) analiza, studierea, dezasamblarea sau testarea unui produs sau a unui obiect care a fost făcut public sau care se află în mod legal în posesia celui care a dobândit informațiile și căruia nu i se aplică nicio obligație valabilă din punct de vedere legal de a limita dobândirea secretului comercial;
c) exercitarea dreptului angajaților și al lucrătorilor sau al reprezentanților angajaților sau al lucrătorilor la informare și la consultare în conformitate cu dreptul Uniunii Europene, cu dreptul intern și practica națională;
d) orice altă practică care, în condițiile date, este conformă cu practicile comerciale loiale, care nu contravine uzanțelor cinstite sau principiului general al bunei-credințe și care nu produce sau nu este susceptibilă să producă pagube participanților la piață.
(2) Dobândirea, utilizarea sau divulgarea unui secret comercial este considerată legală în măsura în care o astfel de dobândire, utilizare sau divulgare este impusă sau permisă în temeiul dreptului Uniunii Europene sau al dreptului național.

	
	Nemodificat
	

	7. 
	Articolul 4

Dobândirea, utilizarea și divulgarea ilegală de secrete comerciale
(1) Deținătorii de secrete comerciale pot solicita instanței de judecată competente aplicarea măsurilor, procedurilor și acțiunilor reparatorii prevăzute de lege pentru a preveni sau împiedica dobândirea, utilizarea sau divulgarea ilegală a secretelor lor comerciale sau pentru a obține reparații în urma unor astfel de fapte.
(2) Dobândirea unui secret comercial fără consimțământul deținătorului secretului comercial este considerată ilegală ori de câte ori este efectuată prin:
a) accesul neautorizat, însușirea sau copierea oricăror documente, obiecte, materiale, substanțe sau fișiere electronice care se află în mod legal sub controlul deținătorului secretului comercial și care conțin secretul comercial sau din care poate fi dedus acesta;
b) orice alt comportament care, în circumstanțele date, contravine practicilor comerciale loiale.
(3) Utilizarea sau divulgarea unui secret comercial este considerată ilegală ori de câte ori este săvârșită, fără consimțământul deținătorului secretului comercial, de către o persoană care îndeplinește oricare dintre următoarele condiții:
a) a dobândit secretul comercial în mod ilegal;
b) încalcă un acord de confidențialitate sau orice altă obligație de a nu divulga secretul comercial;
c) încalcă o obligație contractuală sau de altă natură care limitează utilizarea secretului comercial.
(4) Dobândirea, utilizarea sau divulgarea unui secret comercial este considerată ilegală atunci când o persoană, în momentul dobândirii, utilizării sau divulgării, avea cunoștință sau ar fi trebuit să aibă cunoștință, în circumstanțele date, de faptul că secretul comercial a fost obținut, direct sau indirect, de la o altă persoană care a utilizat sau a divulgat secretul comercial ilegal potrivit prevederilor alin.(3).
(5) Producerea, oferirea sau introducerea pe piață a mărfurilor care contravin normelor sau importul, exportul sau depozitarea unor astfel de mărfuri în aceste scopuri este, de asemenea, considerată drept o utilizare ilegală a unui secret comercial atunci când persoana care desfășoară astfel de activități avea cunoștință sau ar fi trebuit să aibă cunoștință, în circumstanțele date, de faptul că secretul comercial a fost utilizat în mod ilegal în sensul alin.(3), prevederile alin.(1) aplicându-se în mod corespunzător.

	
	Nemodificat
	

	8. 
	Articolul 5

Excepții
Solicitarea de aplicare a măsurilor, a procedurilor și a acțiunilor reparatorii prevăzute de prezenta ordonanță de urgență este respinsă în cazul în care presupusa dobândire, utilizare sau divulgare a secretului comercial a avut loc în oricare dintre următoarele cazuri:
a) pentru exercitarea dreptului la libertatea de exprimare și de informare, astfel cum este prevăzut în Cartă și în dreptul intern, inclusiv respectarea libertății și pluralismului mijloacelor de informare în masă;
b) pentru dezvăluirea unei abateri, a unei fapte reprobabile sau a unei activități ilegale, cu condiția ca pârâtul să fi acționat în scopul protejării interesului public general;
c) divulgarea de către angajați reprezentanților acestora ca parte a exercitării legitime de către reprezentanții respectivi a funcțiilor lor în conformitate cu dreptul Uniunii Europene sau cu dreptul intern, cu condiția ca divulgarea să fi fost necesară pentru această exercitare legitimă;
d) în scopul protejării unui interes legitim recunoscut în dreptul Uniunii Europene sau în cel intern.

	
	Nemodificat
	

	9. 
	Articolul 6

Dreptul la acțiune
Pentru protecția secretului comercial împotriva dobândirii, utilizării și divulgării ilegale, deținătorul acestuia se poate adresa tribunalului.

	
	Nemodificat
	

	10. 
	Articolul 7

Principii
(1) Măsurile prevăzute de prezenta ordonanță de urgență au în vedere următoarele principii:
a) asigurarea proporționalității acestora în raport cu obiectivul urmărit;
b) evitarea creării de obstacole în calea comerțului legitim pe piața internă;
c) instituirea de garanții corespunzătoare împotriva utilizării lor abuzive.
(2) La aplicarea măsurilor, procedurilor și acțiunilor reparatorii prevăzute de prezenta ordonanță de urgență, instanța se va asigura că acestea:
a) sunt corecte și echitabile;
b) nu presupun o complexitate sau costuri inutile, termene nerezonabile sau întârzieri nejustificate; și
c) sunt eficace și au un efect disuasiv.

	
	Nemodificat
	

	11. 
	Articolul 8

Termenul de prescripție
(1) Dreptul la acțiunea privind protecția secretelor comerciale împotriva dobândirii, utilizării și divulgării ilegale se prescrie în termen de 6 ani.
(2) Termenul începe să curgă de la data la care reclamantul a cunoscut sau ar fi trebuit să cunoască dobândirea, utilizarea sau divulgarea ilegală a secretului comercial de către autorul încălcării.
(3) Suspendarea și întreruperea termenului de prescripție se supun dispozițiilor cuprinse la art.2.532-2.543 din Legea nr.287/2009 privind Codul civil, republicată, cu modificările ulterioare.

	
	Nemodificat
	

	12. 
	Articolul 9

Asigurarea confidențialității secretelor comerciale pe parcursul procedurilor judiciare
(1) În cazul în care instanța, din oficiu sau la cererea motivată a unei părți, apreciază că desfășurarea procesului în prezența publicului poate afecta sau compromite secretul comercial sau presupus comercial, luând în considerare împrejurările prevăzute la art.11 alin.(2), poate dispune ca procesul să se desfășoare fără prezența publicului, art.213 alin.(2) din Legea nr.134/2010 privind Codul de procedură civilă, republicată, cu modificările și completările ulterioare, fiind aplicabile în mod corespunzător.
(2) Instanța poate califica ca fiind confidențiale secretele comerciale sau presupusele secrete comerciale care fac obiectul unei cereri motivate corespunzător a unei părți interesate care participă la procedurile judiciare legate de dobândirea, utilizarea sau divulgarea ilegală a unui asemenea secret comercial sau presupus secret comercial, care are acces la documente care sunt parte integrantă din aceste proceduri judiciare sau care a luat cunoștință de asemenea secrete comerciale în urma acestei participări sau a acestui acces.
(3) La cererea justificată a unei părți sau din oficiu instanța poate lua măsurile corespunzătoare în vederea păstrării confidențialității oricăror secrete comerciale sau presupuse secrete comerciale utilizate sau menționate în cursul procedurii judiciare.
(4) În aplicarea prevederilor alin.(3), instanța poate să dispună:
a) restricționarea, integral sau parțial, la un număr limitat de persoane a accesului la orice document care conține secrete comerciale sau presupuse secrete comerciale și care a fost prezentat de părți sau de terți;
b) restricționarea la un număr limitat de persoane a accesului la ședințele de judecată, atunci când pot fi divulgate secrete comerciale sau presupuse secrete comerciale, precum și la înregistrările sau transcrierile aferente ședințelor de judecată respective;
c) punerea la dispoziția oricărei altei persoane decât cele care fac parte din numărul limitat de persoane prevăzut la lit.a) și b) a unei versiuni neconfidențiale a oricărei hotărâri judecătorești, din care au fost eliminate sau ocultate pasajele conținând secrete comerciale;
d) orice alte măsuri prevăzute de lege pentru asigurarea confidențialității secretelor comerciale sau presupuselor secrete comerciale
(5) Instanța se asigură că numărul de persoane prevăzut la alin.(4) lit.a) și b) nu depășește ceea ce este necesar pentru a garanta respectarea dreptului părților la procedurile juridice, la o cale de atac efectivă și la un proces echitabil, incluzând cel puțin o persoană fizică din partea fiecărei părți și avocații sau alți reprezentanți ai respectivelor părți la procedurile judiciare.
(6) Atunci când se pronunță asupra măsurilor prevăzute la alin.(4) și atunci când evaluează proporționalitatea acestora, instanța ia în considerare necesitatea de a garanta dreptul la o cale de atac efectivă și la un proces echitabil, interesele legitime ale părților și, după caz, ale terților, precum și orice eventual prejudiciu cauzat oricăreia dintre părți și, după caz, terților, care rezultă din aprobarea sau respingerea unor astfel de măsuri.
(7) Orice prelucrare a datelor cu caracter personal în temeiul prezentului articol se efectuează în conformitate cu prevederile Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), publicat în Jurnalul Oficial al uniunii Europene, seria L, nr.119 din 4 mai 2016, și ale legislației naționale în materie.

	
	Nemodificat
	

	13. 
	Articolul 10

Măsuri provizorii și asigurătorii
(1) La cererea deținătorului secretului comercial, instanța poate dispune oricare dintre următoarele măsuri provizorii și asigurătorii împotriva presupusului autor al încălcării:
a) încetarea sau, după caz, interzicerea, cu titlu provizoriu, a utilizării sau a divulgării secretului comercial;
b) interdicția de a produce, oferi, introduce pe piață sau utiliza mărfuri care contravin normelor ori de a importa, exporta sau depozita astfel de mărfuri în scopurile menționate;
c) indisponibilizarea mărfurilor suspectate de a încălca normele, inclusiv a mărfurilor importate, astfel încât să se împiedice intrarea sau circulația acestora pe piață.
(2) Ca alternativă la măsurile prevăzute la alin.(1), instanța poate dispune ca orice continuare a presupusei utilizări ilegale a unui secret comercial să facă obiectul constituirii unei cauțiuni stabilite de instanță destinată să asigure despăgubirea deținătorului secretului comercial.
(3) Este interzisă divulgarea unui secret comercial în schimbul constituirii unor garanții.

	
	Nemodificat
	

	14. 
	Articolul 11

Condiții de aplicare și garanții
(1) Pentru a dispune măsurile provizorii și asigurătorii prevăzute la art.10 alin.(1), instanța poate solicita reclamantului furnizarea probelor care pot fi considerate, în mod rezonabil, disponibile, pentru a se convinge cu un grad suficient de siguranță că:
a) secretul comercial există;
b) reclamantul este deținătorul secretului comercial; și
c) secretul comercial este dobândit, utilizat sau divulgat în mod ilegal sau că o dobândire, utilizare sau divulgare ilegală a secretului comercial este iminentă.
(2) La evaluarea proporționalității încuviințării sau respingerii cererii prevăzute la art.10, instanța ține seama de circumstanțele specifice ale cauzei, precum:
a) valoarea și alte trăsături specifice ale secretului comercial;
b) măsurile luate în vederea protejării secretului comercial;
c) comportamentul pârâtului în dobândirea, utilizarea sau divulgarea secretului comercial;
d) impactul utilizării sau divulgării ilegale a secretului comercial;
e) interesele legitime ale părților și impactul pe care aprobarea sau respingerea măsurilor l-ar putea avea asupra părților;
f) interesele legitime ale terților;
g) interesul public;
h) protejarea drepturilor fundamentale.
(3) La cererea pârâtului, instanța dispune încetarea măsurilor provizorii și asigurătorii prevăzute la art.10 alin.(1), dacă:
a) reclamantul nu a demarat proceduri judiciare care să conducă la pronunțarea de către instanță a unei hotărâri privind soluționarea fondului cauzei, în termen de 30 de zile calendaristice de la luarea acestora;
b) informațiile în cauză nu mai îndeplinesc cerințele prevăzute la art.2 lit.a), din motive care nu pot fi imputate pârâtului.
(4) În vederea încuviințării măsurilor provizorii și asigurătorii prevăzute la art.10 alin.(1), instanța poate să dispună obligarea reclamantului la constituirea unei cauțiuni sau a unei garanții echivalente corespunzătoare, destinată să asigure acoperirea oricărui prejudiciu suferit de pârât și, dacă este cazul, de către oricare altă persoană afectată de măsurile respective.
(5) Instanța poate dispune la cererea pârâtului sau a terțului prejudiciat acordarea unei despăgubiri corespunzătoare pentru prejudiciul provocat de măsurile prevăzute la art.10, în următoarele situații:
a) măsurile au încetat în temeiul alin.(3) lit.a);
b) măsurile au încetat ca urmare a oricărei acțiuni sau omisiuni a reclamantului;
c) când se constată ulterior că nu a avut loc o dobândire, utilizare sau divulgare ilegală a secretului comercial sau o amenințare de producere a unor astfel de comportamente.
(6) Dispunerea de către instanță a măsurilor provizorii și asigurătorii prevăzute de prezenta ordonanță de urgență se face cu aplicarea regulilor de procedură prevăzute la art.978 și 979 din Legea nr.134/2010, republicată, cu modificările și completările ulterioare.

	15. 
	Articolul 12

Soluțiile pe care le poate pronunța instanța odată cu soluționarea fondului cauzei
(1) Atunci când, în urma judecării fondului cauzei, instanța, la cererea reclamantului, pronunță o hotărâre prin care constată dobândirea, utilizarea sau divulgarea ilegală a unui secret comercial poate dispune împotriva pârâtului, autor al încălcării, una sau mai multe dintre următoarele măsuri:
a) încetarea sau, după caz, interzicerea utilizării sau divulgării secretului comercial;
b) interdicția de a fabrica, a oferi, a introduce pe piață sau a utiliza mărfuri care contravin normelor ori de a importa, exporta sau depozita astfel de mărfuri în aceste scopuri;
c) adoptarea măsurii corective a eliminării caracteristicilor ilicite ale mărfurilor care contravin normelor.
(2) În cazul măsurii prevăzute la alin.(1) lit.c), instanța dispune ca aceasta să fie pusă în aplicare pe cheltuiala autorului încălcării, cu excepția cazului în care există motive temeinice pentru a nu dispune acest lucru.
(3) Măsurile prevăzute la alin.(1) lit.a) și b) nu aduc atingere dreptului la daune-interese care ar putea fi datorate deținătorului secretului comercial ca urmare a dobândirii, utilizării sau divulgării ilegale a secretului comercial.

	16. 
	Articolul 13

Condiții de aplicare, garanții și măsuri alternative
(1) În vederea analizării cererii reclamantului de luare a măsurilor prevăzute la art.12, precum și pentru evaluarea proporționalității acestora, instanța va ține seama de circumstanțele specifice ale cauzei, incluzând după caz:
a) valoarea sau alte trăsături specifice ale secretului comercial;
b) măsurile luate în vederea protejării secretului comercial;
c) comportamentul autorului încălcării în dobândirea, utilizarea sau divulgarea secretului comercial;
d) impactul utilizării sau divulgării ilegale a secretului comercial;
e) interesele legitime ale părților și impactul pe care aprobarea sau respingerea măsurilor l-ar putea avea asupra părților;
f) interesele legitime ale terților;
g) interesul public;
h) protejarea drepturilor fundamentale.
(2) La stabilirea duratei măsurilor prevăzute la art.12 alin.(1) lit.a) și b), instanța va avea în vedere ca aceasta să fie suficientă pentru a elimina orice avantaj comercial sau economic pe care autorul încălcării l-ar fi putut obține în urma dobândirii, utilizării sau divulgării ilegale a secretului comercial.
(3) În cazul în care, din motive care nu pot fi imputate direct sau indirect pârâtului, informațiile nu mai îndeplinesc cerințele prevăzute la art.2 lit.a), instanța, la cererea acestuia, poate dispune încetarea măsurilor prevăzute la art.12 alin.(1) lit.a) și b).
(4) Ca alternativă la măsurile prevăzute la art.12, la cererea pârâtului, autor al încălcării, instanța poate dispune plata de despăgubiri pecuniare părții prejudiciate, dacă sunt îndeplinite, cumulativ, următoarele condiții:
a) în momentul utilizării sau divulgării, persoana respectivă nu avea cunoștință și nu ar fi avut motive, în circumstanțele date, să ia cunoștință de faptul că secretul comercial a fost obținut de la o altă persoană care a utilizat sau a divulgat secretul comercial în mod ilegal;
b) executarea măsurilor în cauză ar produce prejudicii disproporționate persoanei în cauză;
c) măsura acordării de despăgubiri pecuniare părții prejudiciate este apreciată de instanță ca fiind mai potrivită în raport cu circumstanțele concrete ale cauzei, fiind suficientă să acopere, în mod echitabil, prejudiciul suferit de aceasta.
(5) Cuantumul despăgubirilor prevăzute la alin.(4), dispuse ca alternativă la măsurile prevăzute la art.12 alin.(1) lit.a) și b) nu depășește cuantumul redevențelor sau al drepturilor care ar fi fost datorate dacă persoana în cauză ar fi solicitat autorizația de a utiliza secretul comercial respectiv pentru perioada de timp în care s-ar fi putut interzice utilizarea secretului comercial.

	17. 
	Articolul 14

Daune interese
(1) La cererea părții prejudiciate, instanța poate dispune obligarea autorului încălcării, care știa sau ar fi trebuit să știe că se implică în dobândirea, utilizarea sau divulgarea ilegală a unui secret comercial, la plata de daune-interese proporționale cu prejudiciul real suferit ca urmare a dobândirii, utilizării sau divulgării ilegale a secretului comercial.
(2) În cazul în care instanța constată că angajații au dobândit, utilizat sau divulgat ilegal un secret comercial al angajatorului, fără intenție, aceasta poate dispune reducerea cuantumului daunelor-interese.
(3) La stabilirea daunelor-interese prevăzute la alin.(1) instanța va ține cont de consecințele economice negative asupra părții vătămate, inclusiv pierderile de profit ale acesteia, beneficiile necuvenite realizate de autorul încălcării și, dacă este cazul, orice alt element în afara factorilor economici, cum ar fi prejudiciul moral cauzat deținătorului secretului comercial prin dobândirea, utilizarea sau divulgarea ilegală a secretului comercial.
(4) Ca alternativă la modalitatea de stabilire a daunelor- interese potrivit alin.(2), atunci când circumstanțele cauzei permit, instanța poate obliga autorul încălcării la plata de daune- interese în cuantumul unei sume forfetare stabilite pe baza unor elemente cum ar fi, cel puțin, valoarea redevențelor sau a drepturilor care ar fi fost datorate dacă autorul încălcării ar fi solicitat autorizarea de a utiliza secretul comercial în cauză.

	18. 
	Articolul 15

Publicarea hotărârilor judecătorești
(1) Instanța, la cererea reclamantului, poate dispune, pe cheltuiala autorului încălcării, măsura publicării, integrale sau parțiale, a hotărârii judecătorești.
(2) Măsura prevăzută la alin.(1) va asigura păstrarea confidențialității secretelor comerciale, conform prevederilor art.9.
(3) La dispunerea și evaluarea proporționalității măsurii prevăzute la alin.(1) instanța are în vedere următoarele elemente, după caz:
a) valoarea secretului comercial;
b) comportamentul autorului încălcării în dobândirea, utilizarea sau divulgarea secretului comercial;
c) impactul utilizării sau divulgării ilegale a secretului comercial;
d) probabilitatea unei noi utilizări sau divulgări ilegale a secretului comercial de către autorul încălcării.
(4) La dispunerea măsurii prevăzute la alin.(1) instanța va verifica dacă informațiile privind autorul încălcării permit identificarea unei persoane fizice și, în acest caz, dacă publicarea informațiilor respective ar fi justificată în special în raport cu un eventual prejudiciu pe care o astfel de măsură l-ar putea aduce vieții private și reputației acesteia.

	19. 
	Articolul 16

Sancțiuni privind nerespectarea măsurilor provizorii și asigurătorii dispuse de instanță
(1) Nerespectarea măsurilor provizorii și asigurătorii prevăzute la art.10 se sancționează cu amendă civilă între 500 și 5.000 lei pentru persoane fizice, respectiv între 0,1 și 1% din cifra de afaceri realizată anul anterior pentru persoane juridice, dar nu mai puțin 10.000 lei. La individualizarea cuantumului amenzii, instanța se va asigura că aceasta este eficientă, proporțională și cu efect de descurajare în raport cu circumstanțele concrete ale cauzei.
(2) Amenda civilă prevăzută la alin.(1) se stabilește în funcție de gravitatea faptei, de către instanța învestită cu judecarea litigiului, prin încheiere executorie, dată în cameră de consiliu, care poate fi atacată cu apel în 15 zile de la comunicare, la instanța superioară. Cauza se judecă de urgență în cameră de consiliu. Hotărârea instanței de apel ne este supusă niciunei căi de atac.
(3) Instanța poate dispune obligarea la plata de daune cominatorii între 100 și 5.000 lei pe zi de întârziere pentru nerespectarea măsurilor aplicate potrivit prevederilor art.10.
(4) Prin excepție de la prevederile alin.(1):
a) în cazul în care în anul financiar anterior sancționării persoana juridică nu a înregistrat cifră de afaceri, va fi luată în considerare cifra de afaceri aferentă anului financiar în care aceasta a înregistrat cifra de afaceri, an imediat anterior anului de referință pentru calcularea cifrei de afaceri în vederea aplicării sancțiunii;
b) în cazul persoanei juridice nou-înființate, care nu a înregistrat cifra de afaceri în anul anterior sancționării, aceasta va fi sancționată cu amendă de la 5.000 lei la 50.000 lei;
c) în cazul în care cifra de afaceri realizată în anul financiar anterior sancționării nu poate fi determinată, persoana juridică va fi sancționată cu amendă de la 10.000 la 100.000 lei.

	
	Nemodificat
	

	20. 
	Articolul 17

Sancțiuni privind nerespectarea măsurilor dispuse de instanță odată cu judecarea fondului cauzei
(1) Nerespectarea măsurilor dispuse de instanță în temeiul art.12 alin.(1) de către persoana față de care acestea au fost dispuse constituie infracțiune și se sancționează cu închisoare de la 3 luni la 2 ani sau cu amendă.
(2) Acțiunea penală se pune în mișcare la plângerea prealabilă a persoanei vătămate.

	21. 
	Articolul 18

Schimb de informații, corespondenți naționali și măsuri pentru îmbunătățirea monitorizării mediului concurențial
(1) În scopul promovării cooperării, inclusiv a schimbului de informații între statele membre și între statele membre și Comisie, se desemnează reprezentanții Consiliului Concurenței și ai Ministerului Economiei în calitate de corespondenți naționali responsabili de toate întrebările privind aplicarea măsurilor prevăzute de prezenta ordonanță de urgență.
(2) În vederea îndeplinirii atribuțiilor prevăzute la alin.(1), se înființează în cadrul Consiliului Concurenței o structură specializată cu atribuții privind monitorizarea aplicării prezentei ordonanțe de urgență, precum și pentru analiza și identificarea barierelor de natură a afecta libera concurență, prin restrângerea sau împiedicarea accesului operatorilor economici pe piața națională sau a operatorilor economici români pe piața unică europeană.
(3) În vederea îndeplinirii atribuțiilor prevăzute la alin.(1) și (2), Consiliul Concurenței poate solicita informații tuturor entităților implicate în procesul aplicării prevederilor prezentei ordonanțe de urgență sau entităților care pot furniza date sau informații care să conducă la identificarea barierelor de natură a afecta libera concurență, prin restrângerea sau împiedicarea accesului operatorilor economici pe piața națională sau a operatorilor economici români pe piața unică europeană.
(4) Consiliul Concurenței va înainta anual Guvernului o informare care va cuprinde concluziile analizelor prevăzute la alin.(2).

	
	Nemodificat
	

	22. 
	Articolul 19

La articolul 11 din Legea nr.11/1991 privind combaterea concurenței neloiale, publicată în Monitorul Oficial al României, Partea I, nr.24 din 30 ianuarie 1991, cu modificările și completările ulterioare, literele d) și e) se modifică și vor avea următorul cuprins:
„d) secret comercial - informațiile care îndeplinesc cumulativ următoarele cerințe:

1. sunt secrete în sensul că nu sunt, ca întreg sau astfel cum se prezintă sau se articulează elementele acestora, cunoscute la nivel general sau ușor accesibile persoanelor din cercurile care se ocupă, în mod normal, de tipul de informații în cauză;

2. au valoare comercială prin faptul că sunt secrete;

3. au făcut obiectul unor măsuri rezonabile, în circumstanțele date, luate de către persoana care deține în mod legal controlul asupra informațiilor respective, pentru a fi păstrate secrete;

e) deținătorul secretului comercial - orice persoană fizică sau juridică care deține controlul legal asupra unui secret comercial;”

	23. 
	Articolul 20

Legea concurenței nr.21/1996, republicată în Monitorul Oficial al României, Partea I, nr.153 din 29 februarie 2016, cu modificările și completările ulterioare, se modifică și se completează după cum urmează:

	24. 
	1. La articolul 4, alineatul (5) se modifică și va avea următorul cuprins:
„(5) Întreprinderile transmit la cererea Consiliului Concurenței prețurile de vânzare a produselor comercializate de acestea, în vederea realizării de analize, studii de piață sau comparații de preț incluse în platformele on-line destinate informării consumatorilor. În acest scop, selectarea sectoarelor din economie incluse în platformele online se realizează de către Consiliul Concurenței, cu consultarea autorității de reglementare din sectorul respectiv.”

	25. 
	
	
	1. La articolul 20, după punctul 1, se introduce un nou punct, punctul 11, cu  următorul cuprins:

„11. La articolul 31 alineatul (5), litera c) se modifică și va avea următorul cuprins:

«c) indemnizație de performanță acordată o dată pe an personalului Consiliului Concurenței cu rezultate deosebite, în condițiile prezentei legi pentru stimularea performanțelor profesionale, în cuantum aprobat de Plenul Consiliului Concurenței, în limita fondurilor prevăzute la alin.(3), indemnizație care nu reprezintă premiu și nu se ia în calcul la determinarea limitei prevăzute de art.25 alin.(1) din Legea-cadru nr.153/2017 privind salarizarea personalului plătit din fonduri publice, cu modificările și completările ulterioare;»”

Grup PSD Comisia pentru industrii și servicii, 
Comisia juridică, de disciplină și imunități

	Cu privire la această măsură, în plus faţă de argumentele detaliate la punctul anterior, facem precizarea că această prevedere există deja în cuprinsul Legii concurenței nr. 21/1996, republicată, cu modificările şi completările ulterioare, nefiind abrogată, măsura propusă nefăcând altceva decât să clarifice înţelesul normei juridice şi să elimine orice echivoc sau eventuale neclarităţi în aplicare.

Astfel, textul în vigoare din Legea concurenţei nr. 21/1996 are următoarea redactare:

Art. 31, alin. (5): 

„lit. c) -indemnizaţie de performanţă acordată personalului Consiliului Concurenţei cu rezultate deosebite, în condiţiile legii;

	26. 
	2. La articolul 31 alineatul (5), după litera c) se introduce o nouă literă, litera c1), cu următorul cuprins:
„c1) indemnizație de ședință acordată membrilor Plenului Consiliului Concurenței;”

	27. 
	3. La articolul 31, după alineatul (6) se introduc trei noi alineate, alineatele (61)-(63), cu următorul cuprins:
„(61) Membrii Plenului Consiliului Concurenței beneficiază de indemnizație de ședință în cuantum aprobat de Plenul Consiliului Concurenței, acordată din veniturile prevăzute la alin.(3). Indemnizația de ședință acordată într-o lună membrilor Plenului Consiliului Concurenței nu va depăși 50% din cuantumul indemnizației lunare de care aceștia beneficiază în calitate de membri ai plenului, indiferent de numărul de ședințe ale plenului desfășurate în cursul unei luni.
(62) Modul de acordare a indemnizațiilor prevăzute la alin.(5) lit.c1) se stabilește prin regulament al Consiliului Concurenței, în limita sumelor prevăzute la alin.(3).
(63) Consiliul Concurenței poate reține și utiliza veniturile din taxa de autorizare a concentrărilor economice prin înființarea pe lângă acesta a unei activități finanțate integral din veniturile prevăzute la alin.(3); bugetul de venituri și cheltuieli al acestei activități se va întocmi și utiliza cu respectarea prevederilor art.68 din Legea nr.500/2002 privind finanțele publice, cu modificările și completările ulterioare.”

	
	2. La articolul 20 punctul 3, alineatele (61) şi (62) ale articolului 31 se modifică şi vor avea următorul cuprins:

„(61) Membrii Plenului Consiliului Concurentei beneficiază de indemnizație de ședință în cuantum aprobat de Plenul Consiliului Concurenței, acordată din veniturile prevăzute la alin.(3). Indemnizația de ședință acordată într-o lună membrilor Plenului Consiliului Concurenței nu va depăși cuantumul indemnizației lunare de care aceștia beneficiază în calitate de membrii ai plenului, indiferent de numărul de ședințe ale plenului desfășurate în cursul unei luni. 
(62) Modul de acordare a indemnizaţiilor prevăzute la alin.(5) lit.c) şi c1) se stabileşte prin regulament al Consiliului Concurenţei, în limita sumelor prevăzute la alin.(3).”

Grup PSD Comisia pentru industrii și servicii, 
Comisia juridică, de disciplină și imunități

	Modificările propuse la punctele 1 și 2 au ca obiectiv întărirea capacității organizaționale a autorității de concurență, ținând cont de complexitatea evoluțiilor și a tendințelor actuale ale mediului economic și a celui de afaceri, atât pe plan intern cât și pe plan european, care impun asigurarea unei politici de personal adecvate, care să permită încadrarea și reținerea de personal cu înaltă calificare profesională. În acest sens, pentru a putea obține un serviciu public de calitate, pentru a descuraja posibilele fapte de corupție, precum și pentru a atrage și menține personal calificat, cu o înaltă pregătire de specialitate, se impune întărirea capacității organizaționale a autorității de concurență prin asigurarea unui regim adecvat al remunerației (membrii Plenului şi personalul Consiliului Concurenței).

Cu privire la asigurarea resurselor financiare necesare acordării acestor drepturi, dorim să subliniem faptul că acestea vor fi asigurate din bugetul autorității de concurență în limita veniturilor proprii constituite din sumele reținute  din taxa de autorizare a concentrărilor economice plătită de operatorii economici (conform art.31 alin. (1) - (4) din Legea concurenței nr.21/1996), ceea ce nu va presupune un efort bugetar suplimentar. Astfel, componenta referitoare la necesitatea stabilirii unui cadru de reglementare unitar privind remunerarea/salarizară adecvată, atât a managementului autorității de concurență, cât și a personalului de execuție, reprezintă o dimensiune esențială a politicii de concurență, în condițiile în care actorii prezenți în piață și care fac obiectul investigațiilor autorității de concurență sunt, de cele mai multe ori, operatori economici cu dimensiuni financiare considerabile, inclusiv de anvergură comunitară.

De asemenea, dorim să subliniem faptul că măsurile propuse sunt în deplină concordanță cu noua Directivă UE („Empowering National Competition Authorities” - „ECN +”), aprobată de către forul european (în data de 4 decembrie 2018) prin care se dorește consolidarea competențelor autorităților naționale de concurență. Astfel, viziunea la nivel european are ca obiectiv introducerea de noi norme la nivel național care să abiliteze autoritățile de concurență din statele membre să aplice cu mai multă eficacitate normele europene antitrust. Propunerea urmărește să garanteze că acestea dispun de toate instrumentele necesare pentru atingerea obiectivelor, printre acestea numărându-se și dispunerea de o capacitate financiară și umană corespunzătoare. În acest sens sunt și prevederile pct.25 și 26 din Preambulul Directivei mai sus menționate: 

(25) Independența autorităților naționale de concurență ar trebui sporită pentru a le permite să decidă independent cu privire la cheltuirea alocărilor bugetare, cu scopul îndeplinirii atribuțiilor care le revin, fără a aduce atingere normelor și procedurilor bugetare naționale. 

(26) Pentru a se asigura faptul că autoritățile naționale administrative de concurență dispun de resursele necesare pentru a-și îndeplini sarcinile, ar putea fi luate în considerare diverse mijloace de finanțare, cum ar fi finanțarea din alte surse decât bugetul de stat.
Nu în ultimul rând, aceste măsuri sunt absolut necesare în scopul preîntâmpinării riscului ca personal cu înaltă calificare din cadrul autorității de concurență, în care statul a investit timp și resurse considerabile în cursuri și pregătire de specialitate, să plece în sectorul privat, fiind atras de actorii economici din piață.


	28. 
	Prezenta ordonanță de urgență transpune prevederile art.1-8, art.9 alin.(2)-(4), art.12 alin.(1) lit.a)-c), alin.(2) lit.b) și parțial art.16 din Directiva (UE) 2016/943 a Parlamentului European și a Consiliului din 8 iunie 2016 privind protecția know-how-ului și a informațiilor de afaceri nedivulgate (secrete comerciale) împotriva dobândirii, utilizării și divulgării ilegale, publicată în Jurnalul Oficial al Uniunii Europene (JOUE), seria L, nr.157 din 15 iunie 2016.
	
	Nemodificat
	


0

